ঢাকার বাড্ডা থেকে ১৮ লাখ টাকা ছিনতাই  স্টাফ রিপোর্টার: রাজধানী ঢাকার বাড্ডা থানার প্রগতি সরণি এলাকা থেকে আকিজ গ্রুপের পরিবেশক প্রতিষ্ঠান জেআর করপোরেশনের ১৮ লাখ টাকা ছিনতাইয়ের ঘটনা ঘটেছে। গতকাল রোববার সকালে  ছিনতাইকারীরা করপোরেশনের স্টোরকিপার মাইনুল হককে গুলি করে ওই টাকা ছিনতাই করে। এ সময় ছিনতাইকারীরা প্রতিষ্ঠানের আরও দু কর্মী নাদিম ও মারুফকে মারধর করে। মাইনুল হককে ঢাকা মেডিকেল কলেজ হাসপাতালে ভর্তি করা হয়েছে। আর অন্য দুই কর্মীকে প্রাথমিক চিকিৎসা দেয়া হয়েছে। মাইনুল হক জানান, সকাল ১০টার দিকে তাঁরা তিনজন প্রতিষ্ঠান থেকে ১৮ লাখ টাকা নিয়ে প্রগতি সরণির ন্যাশনাল ব্যাংক লিমিটেড শাখায় জমা দিতে যাচ্ছিলেন। এ সময় পাঁচ-ছয়জন ছিনতাইকারী তাঁদের পথরোধ করে এলোপাতাড়ি পেটায়। একপর্যায়ে ছিনতাইকারীরা মাইনুলের হাতে গুলি করে টাকা নিয়ে পালিয়ে  যায়।    উত্ত্যক্ত : কালিহাতীতে ভাই-বোনের কারাদণ্ড  স্টাফ রিপোর্টার: এক স্কুলছাত্রীকে উত্ত্যক্ত করার অপরাধে ভাই-বোনকে কারাদণ্ড দিয়েছে ভ্রাম্যমাণ আদালত। গতকাল রোববার দুপুরে তাদেরকে এ দণ্ড দেয়া হয়। ভাইবোন দুজন হলো কালিহাতী পৌর এলাকার থানাপাড়ার বাসিন্দা সোহরাব আলীর ছেলে কামরুল ইসলাম (২০) ও মেয়ে সেলিনা আক্তার (১৮)। কালিহাতী থানার পরিদর্শক (তদন্ত) জহিরুল ইসলাম জানান, রাজাবাড়ি গ্রামের এলেঙ্গা জিতেন্দ্রবালা বালিকা উচ্চ বিদ্যালয়ের ৮ম শ্রেণীর এক ছাত্রীকে কামরুল দীর্ঘদিন ধরে উত্ত্যক্ত করে আসছিলো।  কামরুলের ছোট বোন সেলিনা গতকাল রোববার দুপুরে কামরুলকে বিদ্যালয়ের ফটকের সামনে রেখে ভেতরে প্রবেশ করে এবং বিভিন্ন কৌশল অবলম্বন করে ওই ছাত্রীকে বাইরে নেয়ার চেষ্টা চালায়। সেলিনার আচরণ দেখে সন্দেহ হলে বিদ্যালয়ের শিক্ষকরা তাকে সেখানে আসার কারণ জিজ্ঞাসা করেন। এ সময় সেলিনা দৌড়ে পালানোর চেষ্টা করলে এলাকাবাসী তাকে ধরে ফেলে। তারা কামরুলকেও আটক করে।    নীলফামারীতে যুবক খুন  স্টাফ রিপোর্টার: পূর্বশত্রুতার জেরে নীলফামারীর কিশোরগঞ্জ উপজেলায় এক যুবককে হত্যা করেছে প্রতিপক্ষের লোকজন। এ সময় আহত হন নিহতের বাবা-মাসহ  পাঁচজন।  গতকাল রোববার সকালে উত্তর চাঁদখানা ছয়আনী গ্রামে এ হামলায় নিহত মনজুর আলী (২৪) ওই গ্রামের মফেল উদ্দীনের ছেলে। আহত মনজুরের বাবা মফেল উদ্দীন (৬০), মা মঞ্জিলা খাতুন (৫০), ছোট ভাই শরিফুল ইসলাম (২১), প্রতিবেশী ফৌজিয়া খাতুন ৫০) ও আশরাফুল হককে (২০) উপজেলা স্বাস্থ্য কমপ্লেক্সে ভর্তি করা হয়েছে। এ ঘটনায় পুলিশ তিনজনকে গ্রেফতার করেছে। কিশোরগঞ্জ থানার ওসি আফজালুল হক জানান, সকাল ৯টার দিকে মনজুর আলী তার জমিতে কাজ করছিলেন। পূর্বশত্রুতার জের ধরে এ সময় পাশের উত্তর চাঁদখানা ডাঙ্গাপাড়া গ্রামের আজগার আলীর ছেলে মাহবুল  হোসেন (৩২) তার লোকজন নিয়ে মনজুরের ওপর হামলা চালায়। তাদের বল্লম, ধারালো অস্ত্র ও লাঠিসোটার আঘাতে মনজুর ঘটনাস্থলেই মারা যান।    পিকেটারদের আগুনে দগ্ধ মোশাররফ মারা গেছেন  স্টাফ রিপোর্টার: বিএনপির ডাকা হরতালে নাটোরে পিকেটারদের আগুনে আহত মোশাররফ হোসেন (২২) গত শনিবার রাতে ঢাকা মেডিকেল কলেজ হাসপাতালের বার্নস ইউনিটে মারা গেছেন। বিএনপি ও জামায়াতে ইসলামীর ডাকা হরতাল চলাকালে ৬ জুলাই নাটোরের তেবাড়িয়া হাটে আমবোঝাই একটি গাড়িতে আগুন দেয় হরতাল সর্মথকরা। এ সময় আম ব্যবসায়ী মোশাররফ দগ্ধ হন। তার শরীরের প্রায় ৯৫ ভাগ  পুড়ে গিয়েছিলো। দগ্ধ হওয়ার পরের দিন তাকে ঢাকা মেডিকেল কলেজ হাসপাতালের বার্নস ইউনিটে ভর্তি করা হয়। গত শনিবার রাত ১টায় তিনি মারা যান। গাড়িতে আগুন দেয়ার ঘটনায় নাটোরে একটি মামলা হওয়ার কথা জানিয়ে তিনি বলেন, ওই থানা পুলিশকে মৃত্যুর খবর জানানো হয়। সে অনুযায়ী তারা ব্যবস্থা নেবে। মোশাররফের গ্রামের বাড়ি শরীয়তপুরের জাজিরায়। ঢাকার হাজারীবাগের কোম্পানিঘাটে মা-বাবার সাথে থাকেন তিনি। মোশাররফের বাবা আইয়ুব আলী ফুটপাতে কলা বিক্রি করেন। দুই ভাই ও তিন বোনের মধ্যে মোশাররফ দ্বিতীয়। নাটোরে ট্রাকে আগুন দেয়ার ঘটনায় কানসাটের  আমব্যবসায়ী রফিকুল ইসলাম নাটোর থানায় একটি মামলা করেন।    ট্রাকের চাপায় ঈশ্বরদীতে দুই সহোদর বোন নিহত  স্টাফ রিপোর্টার: পাবনা-কুষ্টিয়া মহাসড়কের ঈশ্বরদীর নতুন হাট গোলচত্বরে গতকাল রোববার একটি ট্রাক (যশোর-ট-১১-২২২৫) পথচারীকে চাপা দিলে ঘটনাস্থলেই আপন সহোদর বোন আরিফা (১৮) ও দিপা (১৪) নিহত হয়। স্থানীয় উত্তেজিত জনতা ঘটনাস্থল থেকে ট্রাকের ড্রাইভার ও হেলপারকে হাতেনাতে পাকড়াও করে পুলিশে সোর্পদ করে। এ সময় তারা ট্রাকটি ভাঙচুর করে আগুন লাগিয়ে দেয়।